Hei, denne artikkelen er over ett år gammel og kan inneholde utdatert informasjon

(Dagbladet): Nordlys' politiske kommentator Oddvar Nygård vier i dag sin kommentar til gårsdagens kommunestyremøte i Tromsø.

«I går satte kommunestyret muligens ny etterkrigsrekord i kjapp møteavvikling. Fire timer tok det. Ferdig før middagen. Ingen kunne huske sist et ordinært kommunestyremøte hadde blitt klokket inn på bare fire timer, inklusive kaffepause, en prisutdeling og en liten bursdagsseremoni», skriver Nygård.

Og som man kan se av Nordlys-fotografens bilde, var heller ikke temperaturen i salen overvettes høy.

Se nøye på det, og du vil finne betalte kommunestyrerepresentanter som tegner, strikker, surfer på nett, sender sms eller rett og slett tar seg en liten hvil.

Har mistet makt Oddvar Nygård forklarer den påtagelige hvilepulsen i kommunestyret med overgangen til parlamentarisme i Tromsø. Makt, myndighet og kompetanse er overført til byrådet, og tilbake sitter et kommunestyre med manglende bestemmelsesrett og få betente saker å diskutere.

- Jeg har over lengre tid observert at det er blitt færre reelle politiske diskusjoner i kommunestyret etter at byrådet nærmest er gitt blankofullmakt til å behandle konkurranseutsetting av alt fra tekniske tjenester til eldreomsorg. At jeg valgte å skrive dette, kommer først og fremst av at representanter både i posisjon og opposisjon har sagt til meg at de opplever det som helt forferdelig, sier Oddvar Nygård.

Kommentatoren sier han har fått en god del tilbakemeldinger etter dagens kommentar, både fra kommunestyremedlemmer og fra politisk interesserte mennesker.

- Det er ingen som har hevdet at det jeg skriver bare er tull, at dette ikke er et problem, sier Nygård.

I kommentaren siterer han en ung kommunestyrerepresentant som føler sterkt at hun er med på noe meningsløst:

- Jeg føler det er helt bortkastet å sitte her. Jeg skammer meg nesten over å ta imot penger for dette, siteres hun.

- God stemning Tromsø-ordfører Jens Johan Hjort (H) mener Oddvar Nygård til tider er som «prinsessen ingen kan gjøre til lags» og sier seg selv godt fornøyd med gårsdagens møte i kommunestyret.

- Det var god stemning med flere innslag av humor. Det ble ikke de heteste debattene i går, men det var første møte etter nyttår med en noe begrenset saksliste. Jeg er egentlig litt stolt over at vi klarte å avvikle et møte raskere enn stipulert. Det pleier ikke å være slik, sier ordføreren til Dagbladet.

- Tidligere har det vært heftige diskusjoner i kommunestyret og til dels svært lange møter, legger Hjort til.

Han forklarer «øyeblikket» som bildet fanger fra gårsdagens kommunestyremøte med at «ikke alle er like engasjert hele tida».

- Multitaskingsevner - Jeg har sagt til representantene at de bør være forsiktig med bruk av sosiale medier under møtene. Når det gjelder folk som strikker, tror jeg de besitter multitaskingsevner som gjør at de klarer å følge med likevel, sier Jens Johan Hjort.

Ordføreren håper ikke at bildet Nygård skisserer i sin kommentarartikkel gjenspeiler synet til majoriteten av kommunestyrerepresentantene i Tromsø.

- Vi er opptatt av at representantene skal synes det er meningsfylt å sitte i kommunestyret. De må føle at de har reell påvirkningskraft, sier ordføreren.